ransomware « Informasietegnologie
Fnuik ransomware: Rugsteun jou data
Woensdag, Julie 5th, 2017
Die vernielsugtige ransom-wurm Petya het laasweek verwoesting regoor die wêreld gesaai en vele kritiese dienste onderbreek. Ongelukkig raak dit toenemend meer moeilik om hierdie tipe aanvalle te vermy, aangesien kuberkriminele slimmer raak en al meer inisiatief aan die dag lê. Hoewel daar maniere is om te voorkom dat jy in die ransomware-slaggat trap, is daar een ding wat jou sonder twyfel sal beskerm. En dis nie te tegnies of te moeilik om te doen nie.
Rugsteun jou data eenmaal ŉ week. Ja, dis ŉ vervelige, sieldodende, administratiewe taak en ons almal haat admin ewe veel – maar deur net dit te doen, verseker jy dat jou data veilig is. Selfs al word jou rekenaar oorgeneem deur ransomware of enige ander malware, het jy ekstra weergawes daarvan beskikbaar elders.
Hier is ŉ paar vinnige wenke om jou te help:
Kies een dag in die week wat jou pas en skeduleer ŉ afspraak in jou dagboek om ŉ weeklikse rugsteun te doen.
Probeer om nie oor vorige rugsteundokumente te skryf nie. Maak eerder opeenvolgende kopieë in verskeie vouers op jou eksterne hardeskyf of netwerkspasie met elkeen se datum as beskrywing. Indien enige van die dokumente korrup word, sal daar altyd ŉ vorige weergawe beskikbaar wees.
Gaan gereeld jou rugsteun-medium na en maak seker dat dit nog in ŉ werkende toestand is en jy toegang tot jou dokumente kan kry.
Gebruik meer as een rugsteun-medium, byvoorbeeld jou netwerkspasie EN ŉ eksterne hardeskyf.
Waar moet jy jou data rugsteun?
Elke personeellid het toegang tot sy/haar eie netwerkspasie (gewoonlik die h-skyf) waar jy ŉ vasgestelde hoeveelheid data gratis kan stoor. Jy het 1GB tot jou beskikking om die mees kritiese dokumente te stoor. Die spasie kan ook vermeerder word teen ŉ ekstra koste van R10-00 per 1GB. Jou netwerkspasie is ook beskikbaar via die web by storage.sun.ac.za indien jy nie op kampus is nie.
Departementele netwerkspasie (gewoonlik die g-skyf). Die departementele netwerkspasie kan gebruik word vir leêrs wat deur meer as een persoon gebruik word en 15GB word aan elke departement toegeken. SharePoint kan ook deur groepe gebruik word om dokumente te deel.
OneDrive bied 5TB stoorspasie per personeellid. Hierdie diens is beskikbaar via die Office365 suite. https://portal.office.com/
Indien jy verkies om jou data naby te hou, kry vir jou ŉ eksterne hardeskyf. Moet nooit belangrike data op ŉ flitsskyf stoor nie – die enigste doel daarvan is om data van een toestel na ŉ ander te skuif. Dis nie ŉ betroubare rugsteun-medium nie. Maak ook seker dat jou rugsteun-mediums elders gebêre word of in ŉ kluis (nie in jou kantoor nie). Indien jy US-dokumente op ŉ eksterne hardeskyf stoor, MOET dit met ŉ wagwoord beveilig word of enkripteer word. Hou ook in gedagte dat indien jy die wagwoord verloor, IT nie jou data weer sal kan opspoor nie.
Laastens kan jy ook jou data in die wolk stoor. OneDrive is een voorbeeld van wolkberging, maar GoogleDrive of Dropbox is ander opsies. Wolkberging is slegs vir persoonlike gebruik en nie vir enige akademiese of sensitiewe data nie. Onthou ook dat, indien jy meer as een toestel het, jou data op alle toestelle sinkroniseer moet word en kostes noodwendig betrokke is.
Vir meer wenke en hoe om Windows se outomatiese rugsteun-funksie te aktiveer, lees gerus op www.backblaze.com.
Tags: datarugsteun, ransomware
Posted in E-pos, Sekuriteit, Wenke | Comments Off on Fnuik ransomware: Rugsteun jou data
Hoe om ransomware te vermy
Vrydag, Junie 2nd, 2017
Ransomware is `n tipe malware ontwerp om gebruikers se lêers te enkripteer of hulle bedryfstelsels te blok sodat kuberkrakers `n losprys kan eis. Volgens `n 2016 Symantec-verslag, is die gemiddelde losprysbedrag $700 en is 57% van alle sekuriteitsinsidente onder gebruikers tussen January 2015 en April 2016 ransomware.
Soortgelyk aan `n phishing-aanval, lok ransomware ook gebruikers om op `n kwaadwillige skakel te kliek, of `n epos aanhangsel oop te maak of om sagteware af te laai vanaf `n bedrieglike webwerf. Gesofistikeerde sosiale ingenieurswese metodes word gebruik om gebruikers in die versoeking te bring om te reageer, byvoorbeeld
`n ingesluite kwaadwillige skakel in `n e-pos belowe `n goedkoop vliegtuigkaartjie (siene figuur 1);
`n e-pos wat lyk asof dit van Google Chrome of Facebook kom nooi ontvangers om op grafika te kliek om hulle webblaaier op te dateer (sien figuur 2); of
`n goedgeprakseerde webwerf na-aap `n werklike webwerf en por gebruiker aan om `n lêer af te laai of `n opdatering te installeer wat dan hulle toestel sluit.
Figure 1. Phishing e-pos met ransomware versteek in `n skakel
Figure 2. `n Vals Google Chrome e-pos
Om te voorkom dat jy die slagoffer word van ransomware, volg die hierdie wenke:
Vee enige verdagte e-posse. Boodskappe gestuur vanaf ongeverifieerde bronne wat aanbiedinge bied wat te goed klink om waar te wees, is waarskynlik gevaarlik. (sien figuur 3) As jy twyfel, kontak die beweerde bron telefonies of d.m.v. hulle amptelike adres om die boodskap se geloofwaardigheid te bevestig.
Moenie op ongeverifieerde e-posskakels of aanhangsels kliek nie. Verdagte skakels kan ransomware (soos die CryptoLocker Trojan bevat).
Gebruik e-pos filtermetodes wanneer moontlik. E-pos of gemorsposfilters kan keer dat gevaarlike boodskappe in jou posbus beland.
Installeer en onderhou jou antivirus-sagteware. Hou jou bedryfstelsel op datum met die nuutste virusdefinisies. Dit sal verseker dat jou sekuriteitsagteware die nuutste malware-weergawes kan optel.
Dateer jou toestelle, sagteware en inprop-programme (plug-ins) gereeld op. Kyk gereeld vir nuwe weergawes of opdaterings van jou bedryfstelsel, sagteware en inprop-programme — of, indien moontlik, stel dat dit outomaties opdateer. Dit sal die kans dat jou rekenaar en data gyselaar gehou word verminder.
Rugsteun jou lêers. Rugsteun die lêers op jou PC, skootrekenaar en toestelle dikwels sodat jy nie hoef te betaal as jou data nie toeganklik is as gevolg van ransomware nie.
Figuur 3. `n Voorbeeld van `n ransomware e-posboodskap
Tags: CryptoLocker, kuberstrikroof, ransomware
Posted in E-pos, Sekuriteit | Comments Off on Hoe om ransomware te vermy
(English) How to protect yourself from ransomware
Vrydag, Mei 19th, 2017
Posted in E-pos, Sekuriteit | Comments Off on (English) How to protect yourself from ransomware
Kritiese ransomware val Windows-rekenaars aan
Saterdag, Mei 13th, 2017
Ernstige ransomware, bekend as WannaCrypt0r/WannaCry, het verlede maand Windows rekenaars op gedeelde netwerke in ten minste 150 lande aangeval. Sodra een rekenaar op ŉ netwerk besmet is, versprei die infeksie moeiteloos na ander Windows rekenaars op dieselfde netwerk. Op so ŉ manier word groot maatskappye, regeringsorganisasies en nasionale infrastruktuur maatskappye maklik en vinnig buite aksie gestel. Meer inligting oor hierdie aanval.
Ransomware is ŉ kwaadwillige programmeringskrip of sagteware wat op jou rekenaar installeer word, sonder jou wete. Sodra dit loop op jou rekenaar, word jou hele stelsel geblok en het jy geen toegang tot jou lêers of programme op jou rekenaar nie. ŉ Kennisgewing op jou skerm sal aandui dat jy die kraker moet betaal vir die sleutel of die dekripsie-instrument voordat jou stelsel oopgesluit word en jy weer toegang kan kry.
Indien jou Windows-rekenaar verbind is aan ŉ gedeelde netwerk, soos dié van die universiteit, hou Informasietegnologie jou rekenaar outomaties op datum met Windowsopdaterings sodat jy dit nie hoef te doen nie.
Indien jy Windows gebruik en jou outomatiese opdateringsfunksie is geaktiveer, behoort jy dus veilig te wees. Indien dit nie is nie en jy lanklaas enige opdaterings gedoen het, sorg dat jy dadelik die nuutste weergawe kry. Alhoewel Informasietegnologie outomatiese opdaterings doen op die meeste rekenaars, is dit belangrik dat gebruikers self ook hulle rekenaars nagaan. Dis veral van toepassing op skootrekenaars wat huistoe geneem word en aan tuis, koshuise en ander minder veilige reguleerde netwerke verbind.
Wees bedag op phishing e-posse wat versoek dat jy op skakels kliek en jou gebruikersnaam en wagwoord intik. Oppas vir webwerwe wat bedenklike opspring-skerms het wat vra dat jy sagteware installeer of vir jou sê dat jou rekenaar besmet is met virusse.
Bloot omdat ŉ e-pos lyk asof dit gestuur is vanaf `n universiteitsadres of die webwerf lyk soos die universiteit of jou bank s’n, beteken nie dit is nie. Kyk na die webadres en lees noukeurig wat van jou gevra word. As jy enigsins twyfel, kontak IT of jou ŉ IT-kenner wat jy vertrou. Hulle sal jou kan help en raad gee.
Meer artikels oor ransomware.
Posted in E-pos, Sekuriteit | Comments Off on Kritiese ransomware val Windows-rekenaars aan